**Білімнің салтанат құруы – заманның талабы**

Елбасымыз Нұрсұлтан Назарбаев еліміз мықты, әрі жауапкершілігі жоғары Біртұтас ұлт болу үшін болашаққа қалай қадам басатынымыз және бұқаралық сананы қалай өзгертетініміз туралы көзқарасын ортаға салып «Болашаққа бағдар: рухани жаңғыру» атты мақаласын жалпы халыққа арнады.

 Саяси реформа мен экономикалық жаңғыру туралы мақаласынан білім саласы да тыс қалған жоқ. Алға қарай жылжып, әлемдегі ең дамыған 30 елдің қатарына қосылу білімге тікелей байланысты. Сол себепті де елбасымыз білімнің салтанаты жалпыға ортақ болу керек екендігін нақтылап айтты. Себебі, технологиялық революцияның беталысына қарай, еліміздің әрбір мүшесі білімді, көзі ашық, көкірегі ояу болуы керек. Сонда ғана замана көшіне еріп, алға қадам басамыз.

 ХХІ ғасырдың талабына сай мемлекетіміздің әрбір ұлт жанды ұрпағы технологиялық жоғары білімді, үш тілді еркін меңгерген мәдениетті де сауатты тұлға болып қалыптасса ғана жоғары нәтижеге жете алады. Бұлай қалыптасуына бастама болып, білімнің алғашқы баспалдағын қалайтын – ұстаздар қауымы.

 Мақалада «Аса білімдар адамдар ғана табысқа жетеді» - деп ой тастауы ұстаз ретінде мені де бейжай қалдырмады. Атқарып жатқан жұмысымыздың жауапты да сан қырлы екендігін ескертіп, ұстаздар қауымына үлкен міндет жүктеді. Еліміздің әрбір ұстазына білім саласында болып жатқан өзгерістер мен озық технологияларды меңгеріп заман сұранысына сай ұрпақты білім және тәрбиемен қамтамасыз ету басты міндеттері екендігін айтып, жұмыстарына тың серпін берді.

Білім алу тек жас ұрпаққа ғана қатысты емес. Ересектерде заман ағымынан қалмас үшін күнделікті білімін толықтырып отырады. Мәселен, «Біз бүгінгі жаңа атаулы ертең-ақ ескіге айналатын, жүрісі жылдам дәуірге аяқ бастық. Бұл жағдайда кәсібін неғұрлым қиналмай, жеңіл өзгертуге қабілеттілер ғана табысқа жетеді» - деуі ұстаздар қауымына арналса керек. Себебі, тәуелсіздік алғаннан бері білім саласы күнде толысып, тың идеяларға, өзгерістерге толы. Сол себепті де осы өзгерістерге қиналмай ілесіп, тың идеяларды меңгеріп, күнделікті тәжірибесінде орынды қолдана алғанда ғана ұстаз еңбегі табысты болып, оқушының пәнді терең түсіну қабілетін дамытып, алған білімдерін сыныптан тыс жерде, кез келген жағдайда тиімді пайдалана білуін қамтамасыз етеді.

Ұлы ойшылымыз Ахмет Иүгнеки өз еңбектерінде «Бақыт жолы – білімде» деген екен. Ендеше, ертеңгі атар таңның бүгінгі батқан күннен де нұрлы әрі шуақты болуына тікелей ықпал ететін адам баласын алға жетелер құдіретті күш – тек қана білім. Кімнің болмасын өсіп-жетілуі, бәсекеге қабілетті өмірде өзіндік қолтаңбасын қалдыруы – елдегі білім жүйесі мен оның дамуына тікелей байланысты.

Орта ғасыр көрегені Ахмет Иүгнеки: «Бақыт жолы - білімде» десе, еліміздің көреген көшбасшысы Нұрсұлтан Назарбаев: «Табысты болудың ең іргелі басты факторы білім» - деп, жалпы халықты білімді болуға шақырды. Жастарымыз басымдық беретін межелердің қатарында білім әрдайым бірінші орында тұруы шарт екендігін айтып, бізге инженерлер мен дәрігерлер ғана емес, қазіргі заманды және болашақты терең түсіне алатын білімдар адамдар ауадай қажет екендігін ескертеді.

Елбасы мақалада алдымызға нақты міндеттер қойып, қазіргі кез үшін ең өзекті бірнеше жобаны ұсынды. Солардың бірі «Жаңа гуманитарлық білім. Қазақ тіліндегі 100 жаңа оқулық». Бұл жоба шеңберінде әлем тәжірибесінде өз жемісін берген ең жақсы 100 оқулықты қазақ тіліне аударып, еліміздің болашағы жастарды дүниежүзілік озық тәжірибе негізінде білім алуға мүмкіндік жасауы білім деңгейінің өсуіне оң ықпалын тигізері сөзсіз. Елбасы айтқандай, білімді бәрінен биік қоятын ұлт қана табысқа жетеді.

Ерлан Алмажан,

Исаковка орта мектебінің қазақ тілі мен әдебиеті пәнінің мұғалімі